Charnè se storie | Ettienne se Blog
Charnè se storie het my net weer laat besef hoe maklik die vyand ons wil- en kan besteel maar hoe God se Engele reg staan om te help en ons te beskerm. Ek het op 7 Februarie die eerste keer oor dit geskryf onder "Uit die perd se bek" ek haal dit grootliks hier aan:
Verlede naweek het begin soos enige ander naweek vir meeste eerstejaar studente – met groot planne van sorgelose kuier en avontuur. Charnè is amper 19 en tik opgewonde op haar Facebook wall dat sy saam met vriende plaas toe gaan, min wetende van die duiwel se planne vir haar lewe. Saterdag gaan sy perdry saam met haar vriend en toe gebeur dit… Terwyl sy versigtig onderdeur 'n oorhangende draad ry, spring die perd oor iets en die draad vang haar oor haar nek. In hierdie splitsekonde word haar hele lewe en voortbestaan verander, want sien, die draad ruk haar lugpyp los van haar larinks (waar die adamsappel sit).
Nou wanneer die lugpyp toegedruk of afgeruk word en 'n persoon kan nie meer asemhaal nie, dan versmoor hy/sy gewoonlik binne 'n paar minute en tensy kundige hulp dadelik naby is, sal so iemand doodgaan nog voor daar eers gedink kan word aan Ambulanse. So gebeur wonderwerk nr 1; Charnè val van die perd af. Daar is geen snye of wonde aan haar nie, maar sy is baie angstig en kan nie praat nie. Haar tekkie sit nog in die perd se stibeul vas maar genadiglik het haar voet uit die tekkie geglip en is sy nie agterna gesleep nie. Die jong man by haar weet dadelik hier is moeilikheid en dra haar tot by sy kar en jaag na die hospitaal ongeveer 7km verder in Paarl. Charnè bly angstig, maar byt vas. Sy loop nog self by die noodeenheid in waar sy neersak op die vloer…
Op 10 Februarie skryf ek weer:
Net 'n kort opvolg oor Charnè waaroor ek 'n paar dae terug geskryf het onder Uit die perd se bek; Ek het Sondag haar tracheostomie buisie vervang met 'n spraakbuisie sodat sy kon begin praat. Ek het ook vertel van haar eerste fluister woorde in 'n week. Nou is dit 3 dae later…
Maandag oggend toe ek by haar is, kom daar so dan en wan 'n stemmetjie deur die fluister en teen Dinsdag is daar nie meer enige fluisterstem oor nie maar net 'n Engelstemmetjie. Wel 'n bietjie hees (die Engelse sal praat van Husky) maar dan is daar nog 'n klomp irritasie en goed in haar lugpyp. Dit wil selfs vir my voorkom asof ons dalk die Tracheostomie buisie sal kan uithaal en haar daarsonder huistoe stuur. Wat 'n wonderlike getuienis sal dit wees en van 'n mediese perspektief, 'n Wonderwerk!
Op die 17de skryf ek,
Intussen was sy ses weke op die plaas en dit het baie goed gegaan met haar. Aanvanklik het ek verwag dat sy vir die volgende ses maande 'n tracheostomie sal benodig, met 'n hees fluisterstem praat en waarskynlik haar studies moet opgee. Sy raak nou wel uit-asem as sy 'n bietjie te woelig raak maar praat gemaklik en kan vir eers nou weer aangaan met haar studies. Sy word steeds opgevolg en daar sal nog besluit moet word oor die moontlikheid van verdere prosedures, maar die feit dat sy vandag hier met ons is getuig van God se voorsiennendheid onder omstandighede waar dit medies onmoontlik was vir enigiemand om te oorleef.
Ek Loof Sy Heilige Naam – Dankie Jesus! Amen
5 Responses to "Charnè se storie"
wow ettiene ek het sopas die storie van
charne se wonderwerk gelees.
Ek weet jy het hordes meer.
Ek sal graag honderde Christene se stories wil versamel en moontlik 'n boek publiseer om vir mense te wys dat God vandag steeds wonders doen.
(Norman & Professor vd Klomp van Radio Kansel).
erich posthumus said this on	Julie 11, 2010 at 11:43 nm | Antwoord
Ek kry net nie tyd om al die stories hier op te sit nie. Die Here is wonderlik en dit wil my voorkom asof Hy al hoe meer sigbaar word. Alle seën vir jou.
drettienne said this on	Julie 12, 2010 at 1:06 nm | Antwoord
die here is so groot!!! dank hom nogsteeds elke dag wat ek gespaar is. ek is n wonderwerk wat getuig!
Charne Snyman said this on	Augustus 24, 2010 at 9:53 nm | Antwoord
Charne, jy sal altyd 'n spesiale pasiënt bly! Dit is die God wat ek dien wat so werk, wat so lief is vir mense, vir jou! Wees dan soos die verstandige man, wat Jesus na Jesus se woorde luister, en dit doen en so sy huis op 'n Rots bou! Wees 'n lewende, heilige offer vir Hom. Baie liefde vir jou hele familie
drettienne said this on	Augustus 24, 2010 at 10:25 nm | Antwoord
MET TRANE IN MY OE PRYS EK DIE HERE VIR SY WONDER DADE. GOD IS NET GOED ! MY WOORDESKAT IS TE KLEIN OM HOM TE PRYS !! EK DANK DIE HERE VIR GELOWIGE DOKTERS > OM AL DIE LOF EN EER AAN ONS KONING EN GENEESHEER TE GEE. MAG DIE HERE U RYKLIK SEEN IN U WERK. !! EK VERTROU EN WAG OP DIE HERE VIR N VOLMAAKTE GENESING, VIR MY STEMBANDE. NA N NEKOPERASIE , DIT IS NOU SEWE WEKE IS MY STEM NOG HEES EN WORD EK SOMS BENOUD ASOF MY KEEL TOETREK . EK IS SO BLY EK HET OP HIERDIE GETUIENIS AFGEKOM, SPESIAAL VIR MY OM TE LEES EN MOED TE SKEP EN AAN TE HOU VERTROU. JESUS SE TYD . NIE MYNE NIE!! N NUWE STEM SE HOOGLIED 2: 13,14 EK SAL WAG !!!